# Cadira Barcelona

La cadira Barcelona és una cadira dissenyada per Lilly Reich i Ludwig Mies van der Rohe per ubicar-la al Pavelló alemany creat amb motiu de l'Exposició Internacional del 1929 a Barcelona.

## El Pavelló Alemany

El Pavelló alemany, o Pavelló Mies van der Rohe, conegut internacionalment com el Pavelló Barcelona, fou construït com el pavelló alemany de l'Exposició Internacional de Barcelona del 1929 per Mies van der Rohe. Aquest edifici és de formes simples, però elaborat amb materials luxosos com el marbre travertí. És un dels monuments més emblemàtics de l'arquitectura moderna del segle xx, i ha estat estudiat i interpretat exhaustivament, alhora que ha inspirat l'obra de diverses generacions d'arquitectes.
L'edifici fou desmuntat a la cloenda de l'Exposició Internacional el 1929 i reconstruït el 1986 en la ubicació original. Per altra banda, al Pavelló s'exposa la cadira Barcelona, dissenyada per Mies van der Rohe, conjuntament amb una reproducció en bronze de l'escultura Morning de Georg Kolbe.

## Història

Tot i que molts arquitectes i dissenyadors de mobles de l'època Bauhaus tenien la intenció de proporcionar habitatges ben dissenyats i mobles impecablement fabricats per a l'"humà comú", la cadira Barcelona va ser-ne una excepció. Va ser dissenyada per a la reialesa espanyola, per supervisar les cerimònies d'inauguració de l'exposició i descrita per la revista Time com a "sumptuosa habitant del pavelló alemany".
Des del 1953, Knoll Inc ha continuat fabricant el seient. Fan el marc en dues configuracions diferents d'acer, crom i acer inoxidable. La cadira és feta gairebé completament a mà. Reproduccions no autoritzades proliferen arreu del món i es venen sota diverses marques.

## Descripció

Van der Rohe va dissenyar aquestes cadires juntament amb la seva sòcia, Lilly Reich. És un moble amb l'estructura d'acer inoxidable polit i el seient i el respatller de cuir. Recorda la sella curulis, les cadires que utilitzaven els magistrats romans, i també es va convertir ràpidament en objecte paradigmàtic de l'arquitectura moderna.

## Construcció

La construcció de la cadira és molt artesana i n'han sortit moltes imitacions. Les originals porten al quadre la signatura de Mies van der Rohe i el logotip de Knoll, l'empresa que en té la llicència de fabricació.
Una cortina vermella i una catifa negra són els altres elements que hi ha a l'interior del pavelló i amb els quals combina el mobiliari. Combinats amb el marbre groguenc del mur, dibuixen els colors de la bandera alemanya.

## Referències

* ↑ Un exemple clau de l'arquitectura del segle passat La història del pavelló Mies van der RoheConsulta 04/11/2010
* ↑ http://www.time.com/time/magazine/article/0,9171,809146,00.html Arxivat 2012-08-30 a Wayback Machine.
* ↑ http://www.knoll.com/products/brochures/Barcelonachair.pdf Arxivat 2012-08-13 a Wayback Machine.
* 1 2 «la Cadira Barcelona». Arxivat de l'original el 2012-08-04. [Consulta: 27 agost 2012].

## Bibliografia

* Sourcebook of Modern Furniture, Third Edition, Jerryll Habegger and Joseph H. Osman.
* Mies van der Rohe, Aurora Cuito i Cristina Montes.
* Bauhaus, Hans Engels i Ulf Meyer.
* Modernism - designing a new world, Christopher Wilk, V&A p. 155.
* Oxford Dictionary of Modern Design, Jonathan Woodham.